যা প্রত্যাশা ছিল তা-ই হল। বিধাননগর পুলিশ কমিশনারের পদ থেকে জাভেদ শামিমকে সরিয়ে দিলেন মুখ্যমন্ত্রী মমতা বন্দ্যোপাধ্যায়। প্রশাসনিক আধিকারিকদের একাংশের মধ্যে অবশ্য ক্ষীণ আশা ছিল, এ যাত্রা হয়তো থেকে যাবেন জাভেদ। কিন্তু শেষপর্যন্ত যা ভেবেছিলেন তা-ই করলেন মুখ্যমন্ত্রী।
সোমবার আইপিএস স্তরে বড়সড় রদবদলের নির্দেশিকা জারি করেছে মমতা বন্দ্যোপাধ্যায়ের সরকার। জাভেদকে শুধু বদলি করেই ক্ষান্ত থাকেননি মুখ্যমন্ত্রী। তাঁকে তুলনায় কম গুরুত্বপূর্ণ পদের দায়িত্ব দেওয়া হয়েছে। ‘ইকনমিক অফেন্স উইং (কলকাতা)’এর ডিরেক্টর পদে বদলি হয়েছেন জাভেদ। নির্বাচন কমিশনের সাধুবাদ কুড়িয়ে যে অভিজ্ঞতা হয়েছে কলকাতার প্রাক্তন পুলিশ কমিশনার সৌমেন মিত্রের। দুই আইপিএস আধিকারিকের এই পরিণতির ইঙ্গিত আগেই দিয়েছিল ‘এবেলা’। জাভেদের পরিবর্তে বিধাননগরের নতুন পুলিশ কমিশনার হলেন রিজওয়ানুর-কাণ্ড খ্যাত জ্ঞানবন্ত সিংহ। এতদিন আইজি (পশ্চিমাঞ্চল) ছিলেন তিনি।
নির্বাচন কমিশনের প্রশংসা কুড়িয়ে যেখানে তুলনায় কম গুরুত্বপূর্ণ পদে বদলি হলেন জাভেদ, সেখানে কমিশনের কোপে পড়া পশ্চিম মেদিনীপুরের পুলিশ সুপার ভারতী ঘোষের দায়িত্ব বাড়ালেন মুখ্যমন্ত্রী। সংশ্লিষ্ট জেলার পাশাপাশি এখন থেকে ঝাড়গ্রামেরও পুলিশ সুপার ভারতী। বিধানসভা ভোটের আগে কমিশনের নির্দেশে ভারতীকে পশ্চিম মেদিনীপুরের পুলিশ সুপারের পদ থেকে সরিয়েছিল রাজ্য সরকার। এরপর তাঁর জন্য নতুন পদ তৈরি করা হয়। পরে সেই পদ থেকেও ভারতীকে সরিয়ে দেয় নির্বাচন কমিশন। ভোটের ফলাফল প্রকাশিত হওয়ার পর যে রদবদলের নির্দেশ জারি হয়েছিল তাতেই পশ্চিম মেদিনীপুরের পুলিশ সুপারের পদে ফিরেছিলেন ভারতী। এবার ঝাড়গ্রামের অতিরিক্ত দায়িত্ব দিয়ে তাঁকে ‘পুরস্কৃত’ করা হল বলে মনে করছে              পুলিশমহলের একাংশ।
এদিনের বদলির তালিকায় প্রশাসনিক কর্তাদের কাছে সবচেয়ে চর্চার বিষয় জাভেদের বদলি। পুলিশমহলে দক্ষ অফিসার বলে পরিচিত জাভেদ মমতা বন্দ্যোপাধ্যায়ের সরকারের শুরু থেকেই গুরুত্বপূর্ণ নানা পদে দায়িত্ব সামলেছেন। পুলিশকর্তাদের অনেকেই মনে করতেন, ক্রমশ মমতার ‘আস্থাভাজন’ হয়ে উঠছেন জাভেদ। কিন্তু গত অক্টোবরে বিধাননগর পুরনির্বাচনের পর খুব ধীরে হলেও এই রসায়নের পরিবর্তন ঘটতে শুরু করে। আর বিধানসভা নির্বাচনের পর তো শাসকদলের ‘বিষনজরে’ চলে আসেন জাভেদ। তৃণমূলের একাংশের মতে, ভোটের দিন বিধাননগরের পুলিশ কমিশনারের ভূমিকা বিধানগরের প্রার্থী সুজিত বসু এবং রাজারহাট-গোপালপুরের প্রার্থী পূর্ণেন্দু বসু এবং রাজারহাট-নিউটাউনের প্রার্থী সব্যসাচী দত্তের রক্তচাপ বাড়িয়েছিল। প্রসঙ্গত, ফলের নিরিখে সল্টলেক-বিধাননগর এলাকায় কংগ্রেস প্রার্থী অরুণাভ ঘোষের তুলনায় পিছিয়ে ছিলেন সুজিত। জিতলেও পূর্ণেন্দুর ব্যবধান কমেছে। আশানুরূপ ব্যবধান        পাননি সব্যসাচীও।
জাভেদের পাশাপাশি এদিন কমিশনারেটের দুই এসিপি (অ্যাসিস্ট্যান্ট কমিশনার অফ পুলিশ) পাপিয়া সুলতানা এবং রাহুল পাণ্ডেকেও বদলি করা হয়েছে। পাপিয়াকে রাজ্য সশস্ত্র বাহিনীর একটি ব্যাটেলিয়নে পাঠানো হয়েছে। রাহুল ‘কম্পালসরি ওয়েটিং’। ভোটের দিন বাঙ্গুর অ্যাভিনিউয়ে প্রকাশ্যে পাপিয়াকে হুঁশিয়ারি দিয়ে সুজিত বলেছিলেন, ‘‘১৯ মে যাক। দাদাগিরি কাকে বলে দেখাব!’’ 
বিধাননগর পুরভোটের পুনরাবৃত্তি যাতে না হয় সেজন্য বিধানসভা ভোটের সাড়ে চার মাস আগে থেকে প্রস্তুতি নিয়েছিলেন জাভেদ। রাজু নস্কর, রবি নস্কর, কানপুরিয়া শঙ্করের দলবল পুরভোটের দিন বিধাননগরে ঢুকে গোলমাল করেছিল। তাদের আটকাতে জাভেদ কলকাতা পুলিশ, ব্যারাকপুর কমিশনারেট এবং উত্তর ২৪ পরগনা জেলা পুলিশের সঙ্গে প্রতিনিয়ত যোগাযোগ রেখেছিলেন জাভেদ। ভোটের দিন প্রত্যেক আইসি’কে নির্দেশ দিয়েছেন। ভোটের দু’সপ্তাহ আগে শাসকদলের বেশ কিছু নেতার তালিকা তৈরি করে তাঁদের ‘নজরবন্দি’ রেখেছিল বিধাননগর পুলিশ। ভোট দেওয়া ছাড়া অন্য কোথাও তাঁদের যেতে দেওয়া হয়নি। ফলাফল, কলকাতার মতো সুষ্ঠু এবং শান্তিপূর্ণ ভোটের জন্য বিধাননগরবাসীর প্রশংসা কুড়িয়েছিল কমিশনারেট। কমিশনার তথা বিধাননগর পুলিশের ‘অতিসক্রিয়’তা ভালভাবে নেয়নি শাসকদল। পুলিশমহলের একাংশের ধারণা, এতদিন ‘অসন্তোষ’ চেপে রেখেছিলেন মমতা। ভোটের প্রচারে একবার শুধু বিধাননগরে পুলিশ বাড়াবাড়ি করেছে বলে মন্তব্য করেছিলেন মমতা। কিন্তু কমিশনারের ভূমিকায় তিনি কতখানি ‘ক্ষুব্ধ’ তা এদিনের বদলি-নির্দেশিকাই প্রমাণ।
যেমন তাঁর ক্ষোভের পরিচয় পেয়েছেন কলকাতার প্রাক্তন পুলিশ কমিশনার। তিনিও অবাধ এবং শান্তিপূর্ণ নির্বাচন করিয়ে কলকাতাবাসী তথা নির্বাচন কমিশনের বাহবা কুড়িয়েছিলেন। শপথগ্রহণের আগেই সৌমেনকে সরিয়ে রাজীব কুমারকে কলকাতার পুলিশ কমিশনারের পদ ফিরিয়ে দিয়েছিলেন মুখ্যমন্ত্রী। সৌমেনকে পাঠানো হয়েছে তুলনায় গুরুত্বহীন পদে। কলকাতা এবং বিধাননগর—পাশাপাশি দুই শহরের পুলিশ কমিশনার বদলি করে বদলির মূল বৃত্ত সম্পূর্ণ করলেন মুখ্যমন্ত্রী।
বিধাননগরের পাশাপাশি এদিন ব্যারাকপুর পুলিশ কমিশনার নীরজ সিংহকে বদলি করা হয়েছে। তাঁর নতুন পদ আইজি আইবি (সীমান্ত)। প্রসঙ্গত, ব্যারাকপুর কমিশনারেটের অন্তর্গত কামারহাটিতে হেরেছেন প্রাক্তন মন্ত্রী মদন মিত্র। দমদম উত্তরে (এর বেশিরভাগ এলাকা ওই কমিশনারেটের অন্তর্গত) হেরেছেন প্রাক্তন আইনমন্ত্রী চন্দ্রিমা ভট্টাচার্য। নোয়াপাড়া আসনটিও হারিয়েছে তৃণমূল। সম্প্রতি কমিশনারেটের কয়েকজন অফিসারের বিরুদ্ধে পরিকল্পনা করে হারানোর অভিযোগ করেছেন মদন। নীরজের জায়গায় নতুন কমিশনার হলেন উত্তর ২৪ পরগনার পুলিশ সুপার তন্ময় রায়চৌধুরী। প্রশাসনের অন্দরে তিনি মমতা-‘ঘনিষ্ঠ’ বলেই পরিচিত। উত্তর ২৪ পরগনার পুলিশ সুপার হয়েছেন কলকাতা পুলিশের ডিসি (ইএসডি) ভাস্কর মুখোপাধ্যায়। তাঁর স্থলাভিষিক্ত হলেন ডিসি (ডিডি) স্পেশাল দেবস্মিতা দাস। দেবস্মিতার দায়িত্ব সামলাবেন বিধাননগর পুলিশ কমিশনারেটের ডিসি (এসবি) জয় বিশ্বাস।
আসানসোল-দুর্গাপুরের পুলিশ কমিশনার সিদ্ধিনাথ গুপ্তকে আইজি (অর্গানাইজেশন) পদে বসানো হয়েছে। সিদ্ধিনাথের স্থলাভিষিক্ত হলেন কলকাতা পুলিশের বিশেষ অতিরিক্ত পুলিশ কমিশনার (ট্রাফিক) লক্ষ্মীনারায়ণ মীনা। ওই কমিশনারেটের অন্তর্গত রানিগঞ্জ, দুর্গাপুর পূর্ব, দুর্গাপুর পশ্চিম এবং জামুড়িয়া কেন্দ্রে পরাজিত হয়েছে শাসকদল।
শিলিগুড়ির পুলিশ কমিশনার মনোজকুমার বর্মাকে বদলি করে তাঁকে রাজ্য পুলিশের স্পেশাল আইজি (ট্র্যাফিক) পদে বসিয়েছে সরকার। তাঁর স্থলাভিষিক্ত হয়েছেন মালদহ রেঞ্জের ডিআইজি চেলিং সিমিক লেপচা। শিলিগুড়ি কেন্দ্রে শাসকদলের হারই এই বদলির অন্যতম কারণ বলে মনে করা হচ্ছে। 
ঝাড়গ্রামের পুলিশ সুপার সুখেন্দু হীরাকে বিধাননগর পুলিশ কমিশনারেটের ডিসি (এসবি) করা হয়েছে। তমাল বসুকে করা হয়েছে ডিআইজি (রেল)। অজয় রানাডেকে তাঁর বর্তমান পদের (আইজি দক্ষিণবঙ্গ) সঙ্গে আইজি (পশ্চিমাঞ্চল)-এর দায়িত্ব দেওয়া হয়েছে। ডিআইজি (প্রেসিডেন্সি রেঞ্জ) সুব্রতকুমার মিত্র অতিরিক্ত দায়িত্ব হিসাবে হুগলি জেলারও দেখভাল করবেন।